Vuwani-matrikulante angstig om weer met skool te beginMpho Rambau, ‘n Graad 12-leerder, by haar skool in Vuwani, Limpopo wat deur betogers aan die brand gesteek is. Foto: ANA Daar is nog nie enige planne om die 2 500 matrikulante in Vuwani te verplaas nie en die skole het nog nie weer begin ná 20 skole onlangs in dié deel in Limpopo afgebrand is nie. Die provinsiale departement van onderwys het gesê hy is vol verwagting dat ŉ oplossing binnekort bereik sal word om die geweld in die gebied tot ŉ einde te bring, voor die halfjaareksamen volgende week Dinsdag moet begin. Meer as 20 skole is verwoes of afgebrand toe inwoners ŉ gewelddadige betoging gehou het ná ŉ beslissing deur die munisipale afbakeningsraad om die gebied by die nuwe Malamulele-munisipaliteit in te sluit, en by Makhado (Louis Trichardt) te verwyder. Ondanks die moedswillige vandalisme en dreigemente van verdere geweld, het leerlinge, wat gretig was om te leer, daagliks skool toe gegaan, bloot om uit te vind daar is nie onderwysers nie en geen klasse nie. Die departement het intussen mobiele klaskamers beskikbaar gemaak. Sommige leerlinge het ook probeer om toelating te kry by naburige skole, maar dit is verwerp uit vrees dat dié skole ook geteiken sou word. Plaaslike burgerorganisasies het gesê die skool sal nie hervat voor die regering hul eise, om by Makhado-munisipaliteit te bly, aangehoor het nie. Daar is steeds ŉ groot polisieteenwoordigheid in die betrokke gebiede. Lees alle vorige berigte oor Vuwani op Maroela Media.